Tfajla transgender inqatlet minn trakk wara li ħalliet nota ta’ suwiċidju li fiha tirrakkonta t-tbatijiet li għaddiet minnhom dwar l-identità tal-ġeneru tagħha. Leelah Alcorn tellgħet in-nota fuq is-sit soċjali Tumblr ftit qabel il-mewt tagħha fi tmiem il-ġimgħa f’Cincinnati, Ohio. In-nota ta’ suwiċidju tagħha nqrat u ġiet ixxerjata minn eluf kbar ta’ nies minn madwar id-dinja. In-nota hija ffirmata mit-tfajla, li twieldet bl-isem ta’ Joshua. Fiha tirrakkonta fid-dettall id-diffikultajiet li kellha tħabbat wiċċha magħhom fi tfulitha. Fl-ittra jingħad li meta kellha 14-il sena, bkiet bil-ferħ meta saret taf xi tfisser li tkun transgender. Qalet li wara 10 snin ta’ konfusjoni fl-aħħar saret taf min tabilħaqq hi. “Mort mill-ewwel ngħid lil ommi iżda r-reazzjoni tagħha kienet ħażina ħafna. Qaltli li din kienet fażi u li jien qatt ma kont se nkun tifla għax Alla qatt ma jagħmel żbalji. Qaltli wkoll li jien kont żbaljata”, waqt li appellat lil ġenituri ta’ tfal trans biex jekk qed jaqraw din in-nota ma jgħidux lil uliedhom dak li qalet lilha ommha meta semmietilha x’kienet qed tħoss. Hija kitbet ukoll li meta qalet x’kienet qed tħoss, hija ttieħdet għand terapista Kristjana, li bl-ebda mod ma għenitha biex tfieq mid-dipressjoni li kellha. In-nota ffirmata Leelah Acorn, bl-isem ta’ Josh maqtugħ, tagħlaq b’dan il-mod: “Hemm bżonn li fl-iskejjel nibdew ngħallmu lit-tfal dwar l-identità tal-ġeneru. Aktar ma nagħmlu dan minn kmieni, aktar ikun aħjar. Nixtieq li l-mewt tiegħi jkollha sinifikat.” Hija żiedet tgħid li sa minn ċkunitha għarfet li kienet maqbuda f’ġisem ta’ raġel u ma setgħet tagħmel xejn biex tirrimedja għal din is-sitwazzjoni. B’appell dirett lejn is-soċjetà hija qalet li “l-uniku mod ta’ kif jien nista’ nistrieħ fil-paċi huwa billi persuni transgender jibdew jiġu ttrattati ta’ bnedmin, bil-ħsus validi tagħhom u bil-jeddijiet li jistħoqqilhom u mhux kif kont trattata jien matul ħajti”. Il-Pulizija qalet li qed tinvestiga dan l-inċident bħala każ ta’ suwicidju. Madankollu qalet li l-investigaturi qed jaħdmu biex jiddeterminaw l-oriġini tan-nota ta’ suwiċidju. Il-membru parlamentari Chris Seelbach f’Cincinnati li kien l-ewwel membru gay elett fil-kunsill qal li għandhom jittieħdu passi fil-konfront tal-omm li allegatament kien bl-aġir tagħha li bintha waslet biex tneħħi ħajjitha. Skont WCPO-TV, omm it-tfajla trans kitbet fuq il-profil tagħha ta’ Facebook: “Dalgħodu ibni ta’ 16-il sena, Joshua Ryan Alcorn mar jiltaqa’ mal-Ħallieq. Huwa mar għal mixja kmieni dalgħodu u ntlaqat minn trakk. Grazzi tal-messaġġi tagħkom. Żommuh f’talbkom.” Sadanittant bdiet tinġabar petizzjoni biex jitneħħa l-isem ta’ Joshua Ryan minn fuq il-lapida tal-qabar tagħha u minflok jintuża Leelah, l-isem li bdiet tuża t-tfajla mindu għarfet min kienet verament .